SET ปิดบวก 11 จุด รับข่าว MSCI จ่อเพิ่มน้ำหนักหุ้นไทย-การเมืองในประเทศคืบหน้า
SET ปิดบวก 11 จุด รับข่าว MSCI จ่อเพิ่มน้ำหนักหุ้นไทย-การเมืองในประเทศคืบหน้า ดันFund Flowไหลเข้า โดยดัชนีปิดตลาดวันนี้ ที่ระดับ 1,624.84 จุด บวก 10.72 จุด หรือ 0.66% มูลค่าการซื้อขาย 5.15 หมื่นล้านบาท
27 พ.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,624.84 จุด บวก 10.72 จุด หรือ 0.66% มูลค่าการซื้อขาย 5.15 หมื่นล้านบาท 
10 หุ้นดันดัชนีวันนี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียส่วนใหญ่จะอยู่ในแดนบวก เช่นเดียวกับตลาดในยุโรปที่เทรดบ่ายนี้ต่างก็บวกกันเฉลี่ย 0.5% จากความคาดหวังที่มีมากขึ้น หลังจากที่สหรัฐฯได้ไปดีลกับญี่ปุ่น ทำให้เป็นโมเมนตัมที่ดี แม้ว่าการเจรจาการค้าระหว่างสหรัฐฯ กับจีนจะยังกดดันอยู่ แต่เชื่อว่าสหรัฐฯกับจีนน่าจะคุยกันได้ก่อนการประชุม G20 ดังนั้น ปัจจัยสงครามการค้าจึงดูจะเป็นบวกเล็กน้อยต่อตลาดฯ
ส่วนบ้านเราปัจจัยในประเทศผ่อนคลายลงหลังการเมืองมีความคืบหน้า และไม่ได้มีปัญหาอะไร นอกจากนี้ MSCI จะปรับเพิ่มน้ำหนักลงทุนหุ้นไทย ก็น่าจะช่วยทำให้ Fund Flow เข้ามา
สำหรับแนวโน้มการลงทุนในวันพรุ่งนี้ (28 พ.ค.) นายวิจิตร กล่าวว่า ตลาดฯน่าจะยืนได้ แม้ว่าจะมีจังหวะในการเหวี่ยงบ้างในช่วงท้ายตลาดฯ แต่ยังต้องติดตามความคืบหน้าปัจจัยการเมือง โดยหากดัชนีฯยืนได้ 1,620 จุด ก็น่าจะทำให้ตลาดฯยังมีโอกาสรีบาวด์ได้ โดยให้แนวรับ 1,620-1,600 จุด ส่วนแนวต้านให้ไว้ที่ 1,635-1,655 จุด
 
อย่างไรก็ดี ในวันนี้ (27 พ.ค.62) ประธานาธิบดีโดนัลด์ ทรัมป์ ของสหรัฐ กล่าวในระหว่างการประชุมสุดยอดร่วมกับ นายชินโซ อาเบะ นายกรัฐมนตรีญี่ปุ่น ในวันนี้ว่า ญี่ปุ่นและสหรัฐจะประกาศข้อตกลงการค้าในเดือนส.ค.นี้
นอกจากนี้ ปธน.ทรัมป์ยังได้แสดงความต้องการที่จะแก้ไขภาวะไร้สมดุลด้านการค้ากับญี่ปุ่น พร้อมกับกล่าวว่า จะหารือกับนายอาเบะในประเด็นความมั่นคง การค้า และประเด็นเกาหลีเหนือ
ขณะที่สำนักข่าวเกียวโดรายงานว่า ปธน.ทรัมป์ให้คำมั่นว่า จะแก้ไขภาวะการค้าที่ไร้ความสมดุลอย่างมากกับญี่ปุ่น
ทั้งนี้ ตลาดการเงินให้ความสนใจกับการประชุมสุดยอดระหว่างประธานาธิบดีทรัมป์ และนายอาเบะ นายกรัฐมนตรีญี่ปุ่นอย่างมาก หลังจากนายอาเบะเป็นเจ้าภาพต้อนรับการเดินทางเยือนญี่ปุ่น 4 วันอย่างเป็นทางการของปธน.ทรัมป์ โดยเมื่อวันอาทิตย์ที่ผ่านมา ผู้นำทั้งสองได้เล่นกอล์ฟด้วยกันใกล้กับกรุงโตเกียว ซึ่งการเล่นกอล์ฟเป็นกิจกรรมที่กลายเป็นธรรมเนียมเมื่อผู้นำทั้งสองพบปะกัน โดยนายอาเบะและปธน.ทรัมป์ได้ออกรอบกัน 5 ครั้งนับตั้งแต่ที่นายทรัมป์เข้ารับตำแหน่งประธานาธิบดีสหรัฐในปี 2560 ซึ่งครั้งล่าสุดคือระหว่างการเดินทางเยือนกรุงวอชิงตันของนายอาเบะเมื่อช่วงปลายเดือนเม.ย.
ด้านปธน.ทรัมป์ได้ทวีตข้อความเมื่อวันอาทิตย์ว่า เขาจะไม่ผลักดันการทำข้อตกลงการค้าทวิภาคีกับญี่ปุ่น ก่อนที่ญี่ปุ่นจะจัดการเลือกตั้งสมาชิกวุฒิสภาในเดือนก.ค.นี้
“การเจรจาการค้าของเรากับญี่ปุ่นมีความคืบหน้าดีเยี่ยม สินค้าเกษตรและเนื้อวัวมีบทบาทสำคัญอย่างมาก” ทรัมป์ทวีตข้อความ ซึ่งเป็นการส่งสัญญาณว่า เขาจะไม่กดดันให้นายอาเบะต้องรีบสรุปการเจรจาข้อตกลงทวิภาคี เมื่อผู้นำทั้งสองประชุมร่วมกันอย่างเป็นทางการในวันจันทร์นี้
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
CPALL   มูลค่าการซื้อขาย 4,645.41 ล้านบาท ปิดที่   81.00 บาท เพิ่มขึ้น 2.00 บาท
AOT     มูลค่าการซื้อขาย 3,002.79 ล้านบาท ปิดที่   66.50 บาท เพิ่มขึ้น 0.75 บาท
BDMS    มูลค่าการซื้อขาย 1,748.00 ล้านบาท ปิดที่   26.00 บาท เพิ่มขึ้น 0.25 บาท
SCC     มูลค่าการซื้อขาย 1,738.64 ล้านบาท ปิดที่  468.00 บาท เพิ่มขึ้น 4.00 บาท
SCB     มูลค่าการซื้อขาย 1,552.97 ล้านบาท ปิดที่  127.50 บาท ราคาไม่เปลี่ยนแปลง
 
ตลาดหุ้นเอเชีย
